Jelly Rue

Jelly Rue on Tartust pärit "indie pop-rock"'i bänd, mis tegutseb aastast 2014.
Jelly Ruele meeldib mängida erinevate muusikažanrite piirimail ning eksperimenteerida erinevate saunide ja stiilidega. Nende loomingust leiab mõjutusi nii popist, rokist, "funk"'ist ja isegi kantrist. Bändi liikmed ise ütlevad, et nende muusika on olemuselt võrdlemisi lihtne, aga pakub kuulajale alati üllatusi. Jelly Rue jaoks on oluline, et nende muusika kõnetaks inimest nii muusika ja meloodia kui ka laulusõnade kaudu. Muusikasse sätitakse alati midagi põnevat või pisut ootamatut ning samas ka midagi meeldejäävat ja kummitavat. Väga tähtsal kohal on ka sõnum, mida muusikapala kannab. Iga laul on justkui omaette lugu, mis räägib mõnest kogemusest või emotsioonist väga ausalt ning ilustamata. Bändi lood puudutavad erinevaid elulisi teemasid, mis on tihti keerulised, kuid samas universaalsed.
Bändi esialgsesse koosseisu kuulusid kitarrist Germo Vahemäe, trummar Roland Paas, laulja Ann Vesselov ja basskitarrist Kaspar Pütsep. 2019. aastal liitus bändiga uus bassist Stanislav Lebedev. 2022. aastast mängib ansamblis basskitarri Siimo Sulev.
Ansambel on andnud välja EP "One", singlid "Love's a Lie", "Gravity", "Hold On" ja "All I Know", "Anxiety", "High Hopes" ja "Biggest Lie". Singlitele "Love's a Lie", "Gravity" ja "Biggest Lie" ja ka EP-l kõlavale loole "Shine" on valminud muusikavideod. Tartu tudengipäevade 2016 tudengibändi konkursil nimetati ansambli solist Ann Vesselov parimaks vokalistiks.
Muusikavideod.
2023. aastal avaldas Jelly Rue muusikavideo oma singlile "Biggest Lie". Muusikavideo jälgib vapra hõberebase ja noore inuititüdruku teekonda läbi karmi Antarktika lumetormi, kus nende teele satuvad mitmed väljakutsed ja takistused.
2023. aastal andis Jelly Rue välja singli "High Hopes", millele valmistati lihtne sõnadega video, mis kulgeb läbi metrootunnelite. Laulul on ka videosalvestus Eesti Rahvusringhäälingu hommikusaate Terevisioon otseeetrist.
2020. aastal salvestas Jelly Rue uue singli All I Know. Plaan oli teha ka muusikavideo, aga Covid-19 rikkus kõik ära... Niisiis planeeritud "päris" muusikavideo asemel tuli leppida natuke tagasihoidlikuma lahendusega. Ent lõppkokkuvõttes tuli välja kunstiliselt omapärase visuaaliga muusikavideo, milles ohtralt droonikaadreid ning topeltsäritus efekti.
2020. aastal käivitas Jelly Rue live videote projekti nimega VINKELIVE (nimi nende prooviruumi aadressi järgi Vinkli tänaval). Pool aastat kord kuus salvestasid nad oma proovist ühe video.
2017. aastal avaldas bänd plahvatusliku muusikavideo oma singlile "Gravity". Nelja minuti pikkuse muusikavideo ajal paiskus õhku (ja bändiliikmete peale) kaheksa kilogrammi värvilist riisijahu ning 14 värvilist tossupommi.
2016. aastal salvestas Jelly Rue muusikavideo oma laulule "Love's A Lie". Muusikavideo viib vaatajad rännakule mööda maalilisi Eestimaa paiku.
Loo "Lost" muusikavideo on lõbus pilguheit bändi esimesele salvestussessioonile päris stuudios. Video võtab kenasti kokku kogu põnevuse ja melu, mis esimest korda bändina salvestamisega kaasnes.
Loo "Shine" muusikavideo oli lihtsalt juhuslik idee, sest laulul ju võiks muusikavideo olla. Kui oled eestlane ja saade nimega 7 vaprat tundub tuttav, siis tead, milline "vibe" videol olema pidi.